Document ID: 31985R0759

*****
ΚΑΝΟΝΙΣΜΟΣ (ΕΟΚ) αριθ. 759/85 ΤΗΣ ΕΠΙΤΡΟΠΗΣ
της 25ης Μαρτίου 1985
περί εξουσιοδοτήσεως της Ελληνικής Δημοκρατίας να αναστείλει το 1985 τους δασμούς που εφαρμόζονται κατά την εισαγωγή ορισμένων ελαίων και ελαιούχων σπόρων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχωρήσεως της Ελλάδας (1), και ιδίως το άρθρο 64 παράγραφος 4,
Εκτιμώντας:
ότι, για ορισμένα προϊόντα υπαγόμενα στις κλάσεις 12.01, 15.07 και 15.12 του Κοινού Δασμολογίου, οι δασμοί βάσεως καθορίζονται στο άρθρο 64 παράγραφος 3 της πράξεως προσχωρήσεως · ότι ο καθορισμός αυτός, σε πολύ υψηλό επίπεδο, κινδυνεύει να καταστήσει δύσκολο τον κανονικό εφοδιασμό με πρώτες ύλες των ελληνικών βιομηχανιών μεταποιήσεως· ότι το άρθρο 64 παράγραφος 4 στοιχείο α) της πράξεως προσχωρήσεως προβλέπει τη δυνατότητα να δοθεί στην Ελληνική Δημοκρατία η εξουσιοδότηση να προβεί σε αναστολή των δασμών για ορισμένες ποσότητες των εν λόγω προϊόντων·
ότι είναι απαραίτητο να εξασφαλιστεί στους εισαγωγείς η ελεύθερη πρόσβαση στις ποσότητες που προβλέπονται για τα εν λόγω προϊόντα·
ότι, για λόγους διοικητικής απλουστεύσεως, πρέπει να καθοριστεί μία ποσότητα για ολόκληρο το έτος 1985·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η Ελληνική Δημοκρατία εξουσιοδοτείται να αναστείλει τους δασμούς που εφαρμόζονται, κατά την εισαγωγή από την Κοινότητα των Εννέα και τις τρίτες χώρες, στα προϊόντα που αναγράφονται στο παράρτημα Ι και για τις ποσότητες που ορίζονται σ' αυτό, έως το επίπεδο που εμφαίνεται απέναντι από το καθένα.
Η εξουσιοδότηση αυτή ισχύει από 1 Ιανουαρίου έως 31 Δεκεμβρίου 1985.
Άρθρο 2
Η Ελλάδα εγγυάται στους εισαγωγείς των εν λόγω προϊόντων την ελεύθερη πρόσβαση στις ποσότητες που αναφέρονται στο παράρτημα Ι.
Όσον αφορά τα προϊόντα που αναφέρονται στο παράρτημα Ι, η Ελλάδα ανακοινώνει στην Επιτροπή τα μέτρα που έλαβε για την εξασφάλιση της κατανομής των ποσοτήτων αυτών μεταξύ των ενδιαφερόμενων εισαγωγέων.
Άρθρο 3
Η Ελλάδα ενημερώνει την Επιτροπή στην αρχή κάθε τριμήνου για τις εισαγωγές που, κατά τη διάρκεια του προηγούμενου τριμήνου, καταλογίστηκαν στις ποσότητες που αναφέρονται στο παράρτημα Ι.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαρτίου 1985.

Labels: 3
18
17